תרבות ובילוי הרגעים המרגשים של השבוע: מי גנב לנסיך ג'ורג' את הרעם?
בחודש מרץ האחרון השחקן לוק פרי, המוכר מתפקידו כדילן מקיי מהסדרה "בוורלי הילס 90210", הלך לעולמו כשהוא בן 52 בלבד. פרי נפטר לאחר שלקה בשבץ מוחי ממנו לא התאושש. שברון הלב ממותו הפתאומי של השחקן לא פסח גם על השחקנים שגדלו איתו על המסך, וציפו להתאחד איתו שוב בגרסת המשך שאמורה לעלות בקרוב, רובם כתבו הספדים מרגשים לזכרו ברשתות החברתיות. מי שהגדילה לעשות היא שאנון דוהרטי - מי שפרי היה הדילן שלה. כחלק מהכבוד שהחליטה לחלוק לזכרו, דוהרטי עומדת להתארח בסדרה "ריברדייל", בפרק הוקרה מיוחד, שיוקדש ללוק פרי. מסתבר שגם במקרה הזה נמנע מאיתנו איחוד של דילן וברנדה - לפי יוצר הסדרה, השחקן בעצמו ניסה לקדם הופעת אורח של דוהרטי ב"ריברדייל" עוד בחייו, שלא יצאה לפועל מסיבות כאלו ואחרות. "האופן שבו הסדרה בחרה לחלוק כבוד לזכרו הוא יפיפה. הוא חסר. היום. מחר. תמיד", כתבה שאנון דוהרטי בחשבון האינסטגרם שלה.
לפני כשנתיים הלך לעולמו אמיר פרישר גוטמן. המוות הפתאומי והסוריאליסטי של הזמר, הרגיש כמו סצנה מתוך סרט – פרישר גוטמן כזכור, טבע בים בזמן שבילה עם חברים על החוף כחלק מחגיגה שארגן אחרי שאובחן בטעות כחולה סרטן, ו"חזר לחיים". הוא השאיר אחריו בן זוג וילד, ינאי ורוי פרישר גוטמן – שנכנסו לכולנו ללב - ומדינה שלמה שהתאבלה על לכתו בטרם עת. מיכל אמדורסקי, שבילתה איתו על החוף באותו סוף שבוע, והייתה לצידו בדקות האחרונות של חייו, כתבה השבוע הספד מרגש לזכרו בעמוד האינסטגרם שלה: "אני יודעת בדיוק מה חשבת בשעותיך האחרונות . אני יודעת בדיוק מה הרגשת בשעותיך האחרונות. אני יודעת בדיוק מה עבר עליך בשעותיך האחרונות .כל הרצונות, הבקשות,הייחולים, הכעסים והסליחות. יודעת בדיוק על הכל מהכל והכל ישאר איתי ואצלי לתמיד..כמו שביקשת..". אמדורסקי סיפרה על הערב שמארגנים לזכרו של הזמר, תיארה את הגעגועים העזים שלה ואפילו ביקשה ממנו לתת סימן: "בטוחה שאם היית פה היית הופך את העולם...דברים היו נראים אחרת", כתבה.